Rozsudok Všeobecného súdu (šiesta komora) zo 6. februára 2019 –

TN/ENISA

(vec T‑461/17)

„Verejná služba – Dočasní zamestnanci – Prijatie do zamestnania – Oznámenie o voľnom pracovnom mieste – Miesto vedúceho oddelenia – Zapísanie do rezervného zoznamu – Prijatie ponuky zamestnania – Späťvzatie ponuky zamestnania – Podmienky prijatia do zamestnania – Záruky bezúhonnosti – Článok 12 PZOZ – Zjavne nesprávne posúdenie – Spracovanie osobných údajov – Právo byť vypočutý – Zodpovednosť“

1. Žaloba o neplatnosť – Dôvody – Neexistencia alebo nedostatok odôvodnenia – Dôvod odlišujúci sa od dôvodu týkajúceho sa materiálnej zákonnosti (články 263 a 296 ZFEÚ) (pozri body 40 – 42)

2. Úradníci – Dočasní zamestnanci – Prijatie do zamestnania – Odvolanie pracovnej ponuky po jej prijatí vybraným kandidátom – Overenie prijatia do zamestnania – Neexistencia pracovnej zmluvy – Prípustnosť (Podmienky zamestnávania ostatných zamestnancov, články 12 a 47) (pozri body 48, 50 – 52, 58, 59, 61)

3. Súdne konanie – Návrh na začatie konania – Formálne náležitosti – Určenie predmetu konania – Zhrnutie dôvodov, na ktorých je návrh založený – Jednoznačná formulácia návrhov žalobcu [Štatút Súdneho dvora, článok 21 prvý odsek a článok 53 prvý odsek; Rokovací poriadok Všeobecného súdu, článok 76 písm. d) a e)] (pozri body 64 – 66)

4. Inštitúcie Európskej únie – Ochrana fyzických osôb pri spracovaní osobných údajov – Nariadenie č. 45/2001 – Nevyhnutnosť zákonného zaobchádzania – Dôvody opodstatnenia – Nekumulatívna povaha (nariadenie Európskeho parlamentu a Rady č. 45/2001, článok 5) (pozri body 78, 79)

5. Úradníci – Dočasní zamestnanci – Prijímanie – Voľba metód organizácie výberového konania a jeho vedenie – Voľná úvaha zverená orgánu oprávnenému uzatvárať pracovné zmluvy – Rozsah (Podmienky zamestnávania ostatných zamestnancov, článok 2) (pozri body 83 – 89, 99)

6. Žaloby úradníkov – Dôvody – Zjavne nesprávne posúdenie – Pojem – Dôkazné bremeno (pozri bod 90)

7. Základné práva – Zásada ne bis in idem – Kumulácia trestných a administratívnych sankcii za to isté protiprávne správanie – Späťvzatie ponuky zamestnania nepredstavujúce sankciu – Porušenie uvedenej zásady – Neexistencia (Charta základných práv Európskej únie, článok 50) (pozri bod 103)

8. Úradníci – Dočasní zamestnanci – Späťvzatie ponuky zamestnania v rámci výberového konania – Právo byť vypočutý – Rozsah – Porušenie – Neexistencia [Charta základných práv Európskej únie, článok 41 ods. 2 písm. a)] (pozri body 111 – 114)

9. Žaloby úradníkov – Návrh na náhradu škody priamo spojený so žalobou o neplatnosť – Zamietnutie návrhu na zrušenie spôsobujúce zamietnutie návrhu na náhradu škody (Služobný poriadok úradníkov, články 90 a 91) (pozri bod 123)

Predmet

Návrh podaný na základe článku 270 ZFEÚ na jednej strane na zrušenie rozhodnutia z 25. novembra 2016, ktorým agentúra ENISA vzala späť ponuku zamestnania na miesto vedúceho oddelenia „Administratívnej služby“ predloženú žalobcovi, ako aj na zrušenie rozhodnutia z 20. apríla 2017 o zamietnutí jeho sťažnosti, a na druhej strane na uloženie povinnosti agentúre ENISA zaplatiť žalobcovi majetkovú a nemajetkovú ujmu, ktorá žalobcovi údajne vznikla najmä v dôsledku protiprávneho späťvzatia tejto ponuky

Výrok

1. Žaloba sa zamieta.